Natten til onsdag fik ejerne af en ny elbil sig en grim overraskelse. Der var gået ild i bilen, og det spredte sig kun mere og mere. Derfor ringede beboerne på adressen i Hirtshals til 112 klokken 00.22, fortæller vagtchef ved Nordjyllands Politi Jesper Sørensen til TV2 Nord. - Branden spreder sig til carporten og herefter til huset. De tre beboere kommer selv ud, og der er ingen tilskadekomne, fortæller vagtchefen. De bliver herefter kørt til tjek på hospitalet på grund af røgudviklingen, men de har det godt, lyder det. Det samme kan man desværre ikke sige om huset. Branden er skyld i, at villaen brænder helt ned til grunden, ligesom der heller ikke var nogen mulighed for at redde den nye elbil. Den måtte druknes i beredskabets vandcontainer, for at slukke ilden i batterierne. Der skal nu en brandundersøgelse til for at klarlægge årsagen til branden.

Opsummering:
Brand i en elbil i Hirtshals måtte slukkes i vandcontainer.